Tre mænd på 19, 19 og 23 fremstilles lige nu i Retten i Sønderborg. De er sigtet for at have gruppevoldtaget 17-årig pige på pizzeria

Ved du noget? Tip os på 1224@eb.dk eller sms/mms på 1224 (alm. takst)

Ejeren af pizzeriaet Savannah i Rådhusgade i Aabenraa, Tevfik Akdeniz, er dybt rystet oven på nyheden om, at en 17-årig pige ifølge Syd- og Sønderjyllands Politi er blevet udsat for en gruppevoldtægt på stedet.

Det fortæller han til Ekstra Bladet, efter at han ud på eftermiddagen fredag har fået lov til at åbne sin forretning igen.

- Ja, det er hos mig, det er sket, siger han, inden han giver telefonrøret videre til sin søn, der er hastet til for at hjælpe.

- Min far er meget chokeret. Jeg er lige kommet og har kun nået at tale med ham ganske kort om det, jeg kunne læse på nettet og på Facebook, siger sønnen.

Se mere video på localeyes.dk

Syd- og Sønderjyllands Politi fik lidt efter klokken fire natten til fredag en anmeldelse fra en 17-årig pige, som hævdede, at hun var blevet voldtaget.

- Vi har siden foretaget afhøring og sporsikring. De ting sammen med de tekniske spor har gjort, at vi er af den overbevisning, at der er sket en voldtægt. Og at der er flere gerningsmænd, der har udført voldtægten i forening, siger politikommissær ved lokalpolitiet i Aabenraa, Henning Marcussen.

Kendte 19-årige i forvejen

Allerede klokken 5.50 blev to 19-årige mænd anholdt. Og senere på formiddagen - klokken 11 - anholdt politiet en 23-årig mand. De fremstilles fredag klokken 16 ved Retten i Sønderborg med krav om varetægtsfængsling i fire uger.

Anklagemyndigehden har bedt om dørlukning, og derfor er det begrænset, hvad Henning Marcussen i øvrigt vil sige om voldtægten og optakten til den.

17-årig voldtaget: Tre mænd anholdt og pizzeria undersøgt

- Jeg kan sige, at den 17-årige pige i forvejen havde et perifært kendskab til de to 19-årige, forklarer Henning Marcussen.

Ifølge JydskeVestkysten har der i løbet af fredag været et større politiopbud ved pizzeriaet Savannah i Aabenraa.

- Jeg kan hverken be- eller afkræfte, at det har noget med den aktuelle sag at gøre, siger Henning Marcussen til Ekstra Bladet.

Ingen tegn på indbrud

Tevfik Akdeniz, der ejer pizzeriaet, vidste ikke, at politi-opbuddet omkring Savannah skyldtes gruppevoldtægt, før JydskeVestkysten fredag eftermiddag fortalte ham det.

Pizzeria-ejeren forlod ifølge Jydske Vestkysten angiveligt sin arbejdsplads klokken 22.30 torsdag aften for at holde fyraften. Herefter ved han ikke, hvad der er foregået på Savannah.

Han oplyser til JydskeVestkysten, at der ikke er tegn på indbrud i bygningen.

- Jeg kender ikke noget til det, siger han.

Tevfik Akdeniz har fået lov til at åbne Savannah igen - ligesom han ifølge JydskeVestkystens oplysninger er ved at få sin bil tilbage, efter den er blevet undersøgt af politiets teknikere.

De tre anholdte er sigtet for voldtægt i forening. Klokken 19.24 melder politiet ud på Twitter, at de tre anholdte alle er blevet varetægtsfængslet i fire uger.

- Dommeren har fulgt anklagemyndighedens påstand og har vurderet, at der er begrundet mistanke om, at de er skyldige i voldtægt i forening, siger Henning Marcussen til Ekstra Bladet.

Det er uklart, hvordan de tre forholder sig til politiets sigtelse.